Rosa Lund (EL), 2023-10-26:
Jeg beklager, at det tog lidt tid, formand.
Jeg havde ikke lige spottet, at den konservative ordfører ikke var her.
Jeg vil godt starte med at sige, at Enhedslisten kan støtte en forlængelse af Afghanistansærloven.
Vi siger altså ja tak til det her lovforslag.
Når det er sagt, vil jeg tilføje, at det er trist, at det er nødvendigt med en særlov for at beskytte de mennesker, der har sat livet på spil i Afghanistan for at tjene danske interesser.
De burde have en god og varig beskyttelse i vores almindelige asyllovgivning, til dels fordi de har gjort en indsats for at understøtte de danske udsendte i Afghanistan, men først og fremmest fordi de har et åbenlyst beskyttelsesbehov mod Talebanregimet.
Desværre er vores alt for restriktive udlændingelov ikke indrettet, så den i tilstrækkeligt omfang beskytter målgruppen for Afghanistansærloven.
Danmark er desværre et af de lande, der har vist størst utaknemlighed over for de afghanere, der har understøttet de udsendte i Afghanistan.
Det har helt naturligt ført til, at en del afghanere, der blev evakueret til Danmark i dagene omkring sammenbruddet i august 2021, er rejst videre til andre vestlige lande, der er bedre i stand til at hjælpe dem og efterspørger deres arbejdskraft.
Det siger sig selv, at det er de mest ressourcestærke i gruppen, der har haft den mulighed.
Såkaldt midlertidighed har de seneste 8-9 år været et mantra i den danske flygtningedebat.
Tidligere havde det politiske flertal en realistisk opfattelse af det forhold, at krige ikke slutter, og at diktaturer sjældent falder fra den ene dag til den anden.
Desværre består krige og undertrykkende regimer for det meste så længe, at flygtningene når at uddanne sig, få et arbejde, få børn og lære sproget i deres nye land.
At der sådan, vupti, skabes gode forudsætninger for, at flygtningene kan vende hjem og genopbygge hjemlandet inden for en kortere periode, hører altså til sjældenhederne.
At påstå, at det er reglen, er illusionsmageri, men desværre har højrefløjen og Socialdemokratiet besluttet sig for at klynge sig til den illusion af ideologiske årsager.
I virkelighedens verden bliver flygtninge længere, måske resten af livet, uanset hvor dårligt man taler om dem eller behandler dem, for alternativet er at vende hjem til krig og livsfare.
I høringssvarene kan vi også læse, at afghanere, der mener sig omfattet af loven, jævnligt henvender sig til Dansk Flygtningehjælp, uden at de har mulighed for at blive evakueret.
Et særligt problem er mulighederne for at få permanent opholdstilladelse.
Den tid, som en afghaner tilbringer i Danmark med opholdstilladelse efter særloven, tæller ikke med ved en eventuel senere udregning af, om man skal have permanent ophold.
Det mener vi det burde.
I praksis er det jo ikke sikkert, at opholdet i sidste ende forbliver midlertidigt her i Danmark.
Jeg ser i hvert fald ingen tegn på, at Talebanstyret i Kabul mister magten, selv om jeg ønsker det, og at de afghanere, som hjalp de danske styrker, trygt kan rejse hjem.
Derfor vil vi i Enhedslisten bede ministeren om lovteknisk bistand til at udarbejde et ændringsforslag til lovforslaget, så ophold under opholdstilladelser efter afghanersærloven tæller med som optjening, når man søger om permanent ophold.
Det burde jo være noget, vi bare kunne sige ja tak til.
Men når det er sagt, vil jeg sige, at vi støtter lovforslaget.